Document ID: 32014D0702

KOMISIJOS ĮGYVENDINIMO SPRENDIMAS
2014 m. spalio 7 d.
kuriuo iš dalies keičiamas Sprendimas 2007/131/EB dėl radijo spektro, skirto įrenginiams, pagrįstiems ultraplačiajuoste ryšio technologija, suderinto naudojimo Bendrijoje
(pranešta dokumentu Nr. C(2014) 7083)
(2014/702/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komisijos sprendimu 2007/131/EB (2), kuris iš dalies pakeistas Sprendimu 2009/343/EB (3), suderinamos ultraplačiajuostės (toliau - UWB) radijo ryšio technologijos naudojimo techninės sąlygos. Juo užtikrinama, kad radijo spektras visoje Sąjungoje būtų prieinamas suderintomis sąlygomis, šalinamos UWB technologijos įsisavinimo kliūtys ir kuriama veiksminga didelės masto ekonomijos ir naudos vartotojams bendroji UWB sistemų rinka;
(2)
spartūs technologijos ir radijo spektro naudojimo pokyčiai turėtų atitinkamai atsispindėti reguliuojant UWB radijo ryšio technologiją, kad šia technologija pagrįstų naujovių diegimas būtų naudingas Europos visuomenei ir kartu būtų užtikrinta, kad kiti spektro naudotojai nepatirtų neigiamo poveikio. Todėl naujausią Sprendimo 2007/131/EB redakciją reikia iš dalies pakeisti;
(3)
2012 m. gegužės 28 d. pagal Sprendimą Nr. 676/2002/EB Komisija suteikė Europos pašto ir telekomunikacijų administracijų konferencijai (CEPT) penktąjį įgaliojimą UWB radijo ryšio technologijos klausimais, kad būtų išaiškinti techniniai parametrai atsižvelgiant į galimą Sprendimo 2007/131/EB atnaujinimą;
(4)
pagal įgaliojimą pateiktoje CEPT 45-ojoje ataskaitoje, kurią 2013 m. birželio 21 d. patvirtino Elektroninių ryšių komitetas (ECC), CEPT pataria Komisijai Sprendimą 2007/131/EB iš dalies keisti sklandžiau, atsižvelgiant į radijo trukdžių mažinimo priemonių aprašymą su visais aktualiais išsamiais parametrais, nustatytais Europos telekomunikacijų standartų instituto (ETSI) parengtuose darniuosiuose Europos standartuose;
(5)
CEPT 45-ojoje ataskaitoje paaiškintos techninės sąlygos, kuriomis, pritaikius konkrečias radijo trukdžių mažinimo priemones, galima UWB radijo ryšio įrangą naudoti esant didesnei siųstuvo galiai ir užtikrinant lygiavertę esamų UWB ribų, nustatytų bendrajam naudojimui, automobilinėms ir geležinkelio transporto priemonėms, taip pat buvimo vietos sekimo įrangai, apsaugą. Ataskaitos rekomendacijos turėtų būti taikomos visoje Europos Sąjungoje, o radijo trukdžių mažinimo priemonių apibrėžtys ir techniniai parametrai turėtų būti privalomi, kaip nustatyta aktualiuose standartuose, nes šiomis priemonėmis trukdžiai veiksmingai mažinami tik jei jos naudojamos su tinkamais veiklos parametrais;
(6)
orlaiviuose UWB radijo ryšio įrangą turėtų būti leidžiama naudoti tik jei ji atitinka skrydžių saugos standartus, yra išduoti reikiami tinkamumo skraidyti pažymėjimai, ji atitinka kitas susijusias oreivystės nuostatas ir elektroninių ryšių standartus. Visoje Bendrijoje galiojančius tinkamumo skraidyti pažymėjimus išduoda Europos aviacijos saugos agentūra pagal Komisijos reglamentą (ES) Nr. 748/2012 (4);
(7)
yra kelios medžiagų jutiklių naudojimo galimybės, kuriomis aptinkami ir apibūdinami daiktai arba medžiagos, fotografuojami vamzdžiai, laidai ir kitos gyvenamųjų arba komercinių pastatų sienų vidaus konstrukcijos. CEPT pranešė Komisijai, kad medžiagų jutikliams gali būti taikomos mažiau griežtos ribos, nes dėl jų naudojimo būdo, susijusio su itin mažu jų naudojimo vietų skaičiumi ir retu jų naudojimu, sumažėja žalingųjų trukdžių kitoms radijo ryšio tarnyboms atsiradimo tikimybė. Peržiūrėtos ribos nustatytos 2007 m. kovo 30 d. Elektroninių ryšių komiteto sprendimu ECC/DEC/(07)01 su pakeitimais, padarytais 2009 m. birželio 26 d.;
(8)
pagal Europos Parlamento ir Tarybos direktyvą 1999/5/EB (5) Komisija Europos standartizacijos organizacijoms suteikė įgaliojimą M/407 parengti darniųjų standartų rinkinį. Šie standartai bus taikomi pagal šią direktyvą pripažintai UWB įrangai ir bus daroma jos reikalavimų atitikties prielaida. Pagal Komisijos suteiktą įgaliojimą M/407 ETSI parengė šiuos darniuosius standartus: EN 302 065-1 dėl bendrųjų techninių reikalavimų UWB mažojo nuotolio įtaisams, EN 302 065-2 dėl UWB buvimo vietos sekimo įrangos ir EN 302 065-3 dėl kelių ir geležinkelių transporto priemonių UWB įtaisų;
(9)
2004 m. spalio 20 d. pasirašytu ECC ir ETSI susitarimo memorandumu užtikrinamas darniųjų standartų rengimo ir tokiems standartams aktualaus spektro naudojimo reguliavimo sąlygų koordinavimas. Pagal ECC ir ETSI susitarimo memorandumą ETSI parengtuose darniuosiuose Europos standartuose ir ECC sprendime (06)04 nustatytos techninės radijo trukdžių mažinimo priemonių detalės derės su visais paskesniais pakeitimais. Komisijos sprendime turėtų būti išvardytos vien tinkamos radijo trukdžių mažinimo priemonės;
(10)
todėl Sprendimas 2007/131/EB turėtų būti atitinkamai iš dalies pakeistas;
(11)
šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2007/131/EB iš dalies keičiamas taip:
1.
2 straipsnio 6, 7 ir 8 punktai pakeičiami taip:
„6. e.i.r.p.- ekvivalentinė izotropinės spinduliuotės galia, t. y. perduodamos į anteną siųstuvo galios ir šios antenos stiprinimo, nustatyto pasirinktąja kryptimi izotropinės antenos atžvilgiu, sandauga (absoliutusis arba izotropinis stiprinimas);
7. didžiausias vidutinės galios spektrinis tankis- tam tikru dažniu bandomo radijo ryšio įrenginio e.i.r.p., dažnių juostos (kurios centras yra tas dažnis) pločio vienetui tenkanti vidutinė galia, nustatytomis matavimo sąlygomis spinduliuojama didžiausio lygio kryptimi;
8. pikinė galia- kaip e.i.r.p. nurodoma galia, sutelkta 50 MHz dažnių juostos plotyje tokiu dažniu, kad pasireiškia didžiausia vidutinė galia; nustatytomis matavimo sąlygomis spinduliuojama didžiausio lygio kryptimi;“
;
2.
2 straipsnio 9 punktas išbraukiamas;
3.
2 straipsnio 11 punktas pakeičiamas taip:
„11. bendros spinduliuotės galios spektrinis tankis- vidutinės galios spektrinio tankio verčių, išmatuotų aptikimo scenarijaus sferoje, esant bent 15 laipsnių skyrai, vidurkis. Matavimo konfigūracija išsamiai parodyta standarte ETSI EN 302 435;“
;
4.
2 straipsnis papildomas 12 ir 13 punktais:
„12. Orlaivyje- radijo ryšio naudojimas orlaivio vidiniam ryšiui;
13. LT1- žmonių arba daiktų bendrojo buvimo vietos sekimo sistemos, kurias galima naudoti be individualaus leidimo.“
;
5.
3 straipsnis pakeičiamas taip:
„3 straipsnis
Valstybės narės suteikia galimybę radijo spektru naudotis ultraplačiajuostės radijo ryšio technologijos įranga nekeliant radijo trukdžių ir be apsaugos, jei tokia įranga atitinka priede nustatytas sąlygas ir yra naudojama patalpoje arba, jei naudojama lauke, nejungiama prie stacionaraus įrenginio, stacionarios infrastruktūros arba stacionarios lauko antenos. Priede nustatytas sąlygas atitinkančią ultraplačiajuostės radijo ryšio technologijos įrangą taip pat galima naudoti automobilinėse ir geležinkelio transporto priemonėse.“
6.
Priedas pakeičiamas šio sprendimo priede pateiktu tekstu.
2 straipsnis
Šis sprendimas įsigalioja 2015 m. vasario 1 d.
3 straipsnis
Šis sprendimas skirtas valstybėms narėms.
Priimta Briuselyje 2014 m. spalio 7 d.

Labels: 7
12
8
20